Universis presentes litteras inspecturis. Nos, frater Guido monasterii Sancti-Germani Autissiodorensis, nos Robertus monasterii S. Laurentii de Abbatia, permissione divina, abbates humiles, nos Gaufridus decanus Autissiodor., Joannes cantor Aurelianensis et Stephanus de Bonavalle, archidiaconus in ecclesia Laudunensi, salutem in Domino. Noveritis quod anno Domini millesimo ducentesimo nonagesimo sexto, die veneris post festum beati Luce Evangeliste, apud Autiss., nobilis vir Ludovicus, comes Nivernensis, fecit venerabili patri ac Domino, Domino Petro de Mornayo, Autiss. episcopo, nomine episcopatus sui, homagium ligium de castris infra scriptis: videlicet de Donziaco et de tota baronia Donziaci et de Conada, de Castro novo, de S. Salvatore et de Murato et de castellaniis et pertinentiis eorumdem; et recognovit dicta castra de Conada, de Castro-Novo, de S. Salvatore et de Murato esse jurabilia et reddibilia episcopo memorato, promisitque dictus comes dicta castra, cum omnibus munitionibus eorumdem, prefato episcopo reddere, tradere et deliberare ad beneplacitum episcopi memorati, ita tamen quod eidem comiti ab eodem episcopo cum ea integritate reddantur; et his actis dictus episcopus dictum comitem de dicto feodo investivit. In quorum omnium testimonium et munimen sigilla nostra, una cum signeto Galtherii Blandini, publici autoritate apostolica notarii, qui una nobiscum omnibus premissis presens interfuit, presenti instrumento duximus apponenda. Actum anno, die, loco predictis, indictione nona, pontificatus domini Bonifacii pape octavi, anno secundo, presentibus etiam nobiscum venerabilibus viris magistris Guillermo Catin, Hugone de Acervilla, Joanne de Brayo, canonicis Autiss., Hugone Mauguin, canonico Aurelianensi, et pluribus aliis testibus, vocatis specialiter et rogatis. Et ego Galtherius Blandin, autoritate Sacro-Sancte Romane ecclesie publicus notarius, iis omnibus presentibus interfui, et ea omnia manu propria scripsi, et in hanc publicam formam redegi, signoque meo consueto signavi, rogatus.